Document ID: /roh_data/filtered/fineweb-2-filterrobots_roh.jsonl.gz/28950

Els cumbattan per midar l'artitgel 11 da la lescha da chatscha uschia, ch'ins po regular il diember da selvaschina en il Grischun senza la chatscha speziala il november e december. Uss è l'artitgel 11 dals statuts da l'uniun grischuna dals chatschadurs da patenta daventada lur destin.
En la brev ch'els han survegnì, che sclauda els per immediat d'uniun e secziun, sa referischa la suprastanza sin quest artitgel. Lur engaschi e lur s'exponer public encunter la chatscha speziala fetschia donn a l'uniun. Il trio bandischà è trumpà, l'uniun haja vulì statuir in exempel.
Jakob Dönz ed Erhard Michel èn stads passa 40 onns en l'Uniun chantunala. Surtut la glista d'engaschi e merits da Dönz è lunga. Presidià 16 onns la secziun Madrisa, numerus onns delegà en l'Uniun svizra da catschadurs e schef da la tgira da selvaschina, inizià l'emprim percurs da chatscha en il Grischun, 10 onns manader dals chauns da sang ed anc bler auter. La solidaritad ch'els sentian da lur secziun Madrisa saja gronda.
Nus essan las unfrendas per far taschair vuschs criticas
Il trio deplorescha ch'i na saja mai vegnì tar in discurs cun la surpastanza, avant la decisiun e la brev ch'excluda els da l'uniun. Quai saja trist ed in agir schon quasi da desparà. Dentant, els acceptian. E spetgan sin la decisiun da la dretgira federala.
Suenter ch'il Cussegl grond ha gì refusà l'iniziativa e la dretgira chantunala ha declerà ella nunvalaivla, duai Losanna uss decider. La decisiun schebain l'iniziativa encunter la chatscha speziala vegn avant il pievel grischun u betg vegn spetgada il pli baud la primavaira 2017.
Jau stun mal per Dönz e Michel.
RR actualitad 07:00